text: নাজমুল আবেদীন ফাহিমের সেরা বিকেএসপি একাদশ
  নাজমুল আবেদীন ফাহিমের…
  জুন ২৮, ২০২০ | ১১:৫১ অপরাহ্ন
  ক্রিকেটার তৈরির আঁতুড় ঘর বলা হয় বাংলাদেশ ক্রীড়া শিক্ষা প্রতিষ্ঠান (বিকেএসপি) কে। দেশের প্রথম টেস্ট অধিনায়ক নাইমুর রহমান দুর্জয় থেকে শুরু করে আল শাহরিয়ার রোকন, সাকিব আল হাসান, মুশফিকুর রহিম, লিটন দাস, সৌম্য সরকার, মুমিনুল হকরা সরাসরি বিকেএসপির অবদান।
  আব্দুর রাজ্জাক, সোহরাওয়ার্দী শুভ কিংবা নাসির হোসেন, এনামুল হক বিজয়, শাহাদাত হোসেন রাজিবদের গড়ার কারিগরও প্রতিষ্ঠানটি। তাদের সাথে কোচ হিসেবে কাজ করেছেন নাজমুল আবেদীন ফাহিম, মোহাম্মদ সালাউদ্দিন, মতিউর রহমান, মন্টু দত্তের মত কোচরা।
  এখনো পর্যন্ত বিকেএসপির প্রায় ৪০ জনের মত ক্রিকেটার জাতীয় দলে খেলেছেন। যাদের মধ্য থেকে নিজের সেরা একাদশ সাজিয়েছেন বিকেএসপির অন্যতম সেরা কোচ নাজমুল আবেদীন ফাহিম। তাকে সাহায্য করেছেন টাইগারদের বর্তমান টেস্ট কাপ্তান মুমিনুল হক। সাকিব, মুশফিকদের সাথে একাদশে জায়গা পেয়েছেন তিনিও।
  শক্তিশালী ব্যাটিং নির্ভর একাদশ গড়েন দুজনে মিলে। যেখানে পেসার হিসেবে থাকছেন আনোয়ার হোসেন মনির ও শাহাদাত হোসেন রাজিব। অন্যদিকে বাঁহাতি স্পিনার হিসেবে সাকিব আল হাসানের সাথে আব্দুর রাজ্জাক ও সোহরাওয়ার্দী শুভ। অন্যদিকে অফ স্পিনার হিসেবে নাইমুর রহমান দুর্জয়, যিনি অধিনায়কত্বও করবেন। লিটন, মুশফিক দুই উইকেট রক্ষক একাদশে থাকলেও উইকেটের পেছনে দায়িত্বটা মুশফিকের কাঁধেই।
  জেসিআই ওয়েস্ট ও বাংলাদেশ ক্রিকেট সাপোর্টার্স অ্যাসোসিয়েশন (বিসিএসএ) এর যৌথ লাইভ আড্ডায় নাজমুল আবেদীন ফাহিম একাদশ নিয়ে বলেন, '১৫-২০ জন ক্রিকেটারের নাম বলা যাবে কিন্তু ১১ জন বেছে নেওয়া কঠিন। তবুও যদি করতেই হয় সেক্ষেত্রে কিছু নামতো নিতেই হবে। যেমন নাইমুর রহমান দুর্জয়কে অধিনায়ক হিসেবে চাইবো। মুমিনুল হককে টপ অর্ডারে চাইবো। মুশফিকতো থাকবেই উইকেট রক্ষক ব্যাটসম্যান হিসেবে। সাকিবের থাকার একটা সম্ভাবনা আছে (হাসি)।'
  'পেস বোলিংয়ে আনোয়ার হোসেন মনির ছিল, সে থাকতে পারে। শামসুর রহমান শুভ প্রতিদ্বন্দ্বিতা করতে পারে। টপ অর্ডারে সৌম্য সরকার, লিটন দাস থাকবে। আমাদের পেস বোলিংটা একটু দুর্বল হয়ে যায়। স্পিনারের কথা বললে আব্দুর রাজ্জাক আসবে, সোহরাওয়ার্দী শুভ থাকবে।'
  পুরো একাদশ তৈরিতে এক পর্যায়ে প্রখ্যাত এই কোচ সাহায্য চান লাইভে অংশ নেওয়া টেস্ট অধিনায়ক মুমিনুলের কাছে। অলরাউন্ডার আরিফুল ও পেসার শাহদাত তারই সংযোজন, 'অলরাউন্ডার হিসেবে আরিফুল হককে রাখতে পারেন। সে ভালো অলরাউন্ডার। পেসার আমাদের রাজিব (শাহাদাত হোসেন)ভাই আছে।'
  নাজমুল আবেদীন ফাহিম ও মুমিনুল হকের সেরা বিকেএসপি একাদশঃ
  সৌম্য সরকার, লিটন দাস, মুমিনুল হক, সাকিব আল হাসান, মুশফিকুর রহিম (উইকেট রক্ষক), নাইমুর রহমান দুর্জয় (অধিনায়ক), সোহরাওয়ার্দী শুভ, আরিফুল হক, আব্দুর রাজ্জাক, আনোয়ার হোসেন মনির, শাহাদাত হোসেন রাজিব।